La cooperació al desenvolupament constitueix un deure ètic de totes les societats democràtiques i de tots els pobles que, com el català, proclamen que la llibertat, la justícia i la igualtat són valors superiors de la seva vida col·lectiva.
El valor de la solidaritat està estretament vinculat amb aquests valors superiors i cal que existeixi entre els ciutadans del nostre país, però també entre nosaltres i les persones més necessitades dels països o zones en vies de desenvolupament.
Davant un món on augmenten la globalització i la interdependència socioeconòmiques, els problemes del subdesenvolupament adquireixen un gran relleu.
Per això, cal impulsar en la societat catalana el valor de la solidaritat internacional, que significa interessar-se, conèixer i actuar individualment i col·lectivament per cooperar amb altres pobles amb la finalitat de trobar les vies que condueixin a la millora de les seves condicions de vida i al desenvolupament democràtic, econòmic i social.
Avui hi ha a Catalunya un teixit associatiu actiu en favor de la cooperació i la solidaritat internacional que compta amb una creixent participació de diversos agents socials interessats en actuar en aquest àmbit: les ONG, les universitats, els col·legis professionals, les organitzacions empresarials i sindicats, etc. La Generalitat de Catalunya, mitjançant les accions de diversos departaments i organismes autònoms, impulsa i coordina una política de cooperació i solidaritat amb els països en vies de desenvolupament.
Dins aquest marc, la Generalitat col·labora i dóna suport a les iniciatives de les organitzacions no governamentals catalanes que realitzen projectes de cooperació al desenvolupament o d'educació, formació i sensibilització de la societat catalana davant aquesta realitat.
A l'efecte de la present Ordre, la política de cooperació de la Generalitat de Catalunya, en la seva col·laboració amb les ONGD i altres entitats catalanes sense afany de lucre, es desenvolupa d'acord amb els principis bàsics i objectius següents:
a) La concentració en el desenvolupament humà, és a dir, la consideració de la persona com l'objectiu principal i destinatari de tota política de cooperació.
b) L'atenció a les persones i els grups socials més necessitats dels països i les zones en vies de desenvolupament, donant satisfacció directament a les seves necessitats bàsiques.
En aquest sentit, es donarà prioritat a persones i zones que pertanyen a països amb un índex de desenvolupament humà baix i d'elevada pobresa, d'acord amb les dades del PNUD.
c) L'impuls d'un desenvolupament humà participatiu, amb atenció especial a la integració i participació de les poblacions en el seu propi procés de desenvolupament.
d) L'impuls de la igualtat d'oportunitats entre dones i homes en l'accés efectiu als recursos, serveis, educació i formació i, en especial, la potenciació de la plenitud dels drets fonamentals i les llibertats públiques de la dona.
e) El suport i la promoció d'un creixement econòmic sostenible que asseguri la integració del factor mediambiental en els projectes de desenvolupament.
f) El suport a projectes que contribueixen a eradicar o disminuir les causes de la pobresa, les tensions socials i impulsen la pacificació o contribueixen a la democratització i modernització de les institucions.
g) La concentració i especialització geogràfica i sectorial que ajuda a optimitzar els recursos destinats i el seu impacte en un país o sector determinats.
h) L'impuls i el desenvolupament de les relacions econòmiques, socials i culturals de Catalunya amb les poblacions i els països objecte de la cooperació.
i) El fet de propiciar la participació de persones, béns i serveis de Catalunya en l'execució i desenvolupament dels projectes cofinançats.
j) El suport a la participació de cooperants de Catalunya, en particular els joves, en els projectes que són impulsats per entitats catalanes i es porten a terme en els països i les zones en vies de desenvolupament.
k) L'impuls a la sensibilització i conscienciació de la societat catalana i de l'opinió pública en relació amb els problemes que fan referència a la cooperació al desenvolupament.
l) La promoció d'accions que tinguin com a objectiu la salvaguarda dels drets humans que conté la Declaració Universal dels Drets Humans de les Nacions Unides.
m) El suport a accions destinades a pal·liar els efectes dels països damnificats per desastres naturals i conflictes socials greus.
n) El foment del comerç just i solidari per afavorir unes relacions comercials equitatives i de qualitat amb els països en vies de desenvolupament.
o) El suport a les actuacions tendents a la condonació i a la reducció del deute extern de determinats països del Tercer Món que els dificulta avançar cap el seu desenvolupament.
Les grans vies de canalització de les ajudes que són objecte de la present regulació són les subvencions destinades a finançar les accions següents:
b) Projectes destinats a l'educació, la formació i la sensibilització de la societat catalana en aquest àmbit.
Atès el que disposen el Decret 369/1999, de 27 de desembre, sobre pròrroga de pressupostos de la Generalitat de Catalunya per al 1999; la Llei 25/1998, de 31 de desembre, de mesures administratives, fiscals i d'adaptació a l'euro;
Per tal de continuar la línia iniciada fa uns anys de subvencionar projectes que duguin a terme les organitzacions no governamentals en l'àmbit de la cooperació al desenvolupament;
A fi i efecte de tramitar d'una manera eficaç i segons els criteris de publicitat, concurrència i objectivitat la distribució d'aquestes subvencions,
Aprovar les bases reguladores per a la concessió de subvencions destinades a organitzacions no governamentals per al desenvolupament que realitzen projectes de cooperació en països i zones en vies de desenvolupament i projectes d'educació, formació i sensibilització de la societat catalana davant aquesta problemàtica, les quals es publiquen a l'annex de la present Ordre.
2.1 Convocar les subvencions destinades a la realització de projectes de cooperació en països i zones en vies de desenvolupament i de projectes d'educació, formació i sensibilització de la societat catalana davant aquesta problemàtica.
2.2 El termini de presentació de les sol·licituds finalitza el 4 de maig de 2000, inclusiu.
2.3 El pagament d'aquestes subvencions anirà a càrrec de la partida 04.05.480.03/2, d'Ajuts al Tercer Món, dels pressupostos de la Generalitat de Catalunya, per un import màxim de 500.000.000 de pessetes (3.005.060,52 euros).
S'estableixen les subvencions destinades a organitzacions no governamentals per al desenvolupament (ONGD) que realitzin les accions següents:
b) Projectes destinats a l'educació, la formació i la sensibilització de la societat catalana davant aquesta problemàtica que impulsin en el nostre país els valors de la cooperació al desenvolupament i de solidaritat.
Projectes de cooperació al desenvolupament
Requisits de les ONGD beneficiàries
Poden sol·licitar subvencions per a projectes de cooperació al desenvolupament, les ONGD que compleixin els requisits següents:
a) Disposar de seu social o delegació amb establiment permanent a Catalunya, així com tenir una presència activa en la societat catalana.
L'ONGD amb seu a aquest domicili o delegació ha d'assumir la responsabilitat directa de la presentació de la sol·licitud i estar en condicions de donar en qualsevol moment a la Generalitat de Catalunya qualsevol aclariment, informació i documentació relativa a la comptabilitat i gestió del projecte durant la seva fase de seguiment i execució.
c) Tenir com a finalitats institucionals, d'acord amb els seus estatuts, la realització sense afany de lucre d'activitats relacionades amb la cooperació al desenvolupament i el foment de la solidaritat entre els pobles.
d) Acreditar degudament la seva experiència i capacitat operativa en matèria de cooperació, així com el fet de disposar a Catalunya d'estructura suficient per garantir el compliment dels objectius que té plantejats.
A aquests efectes, és necessari que la constitució legal de les entitats que concorrin a aquestes subvencions hagi tingut lloc, com a mínim, dos anys abans de la publicació d'aquesta Ordre.
No obstant això, es pot eximir el sol·licitant d'aquest requisit si, a judici de la Direcció General de Relacions Exteriors, acredita la suficient experiència i capacitat operativa actual per a l'execució dels projectes presentats.
e) És condició indispensable per a l'atorgament de subvencions, que l'entitat sol·licitant estigui al corrent de les obligacions recollides en els articles 21 i 22 pel que fa a les subvencions rebudes en exercicis anteriors.
Els projectes han de complir els requisits següents:
a) Iniciar-se, com a màxim, dins els dos mesos següents a la data de lliurament de la primera transferència a l'entitat sol·licitant a Catalunya i que es comuniqui fefaentment la data d'inici de l'activitat a la Direcció General de Relacions Exteriors.
b) Consistir en accions amb una repercussió pràctica i objectivable en la satisfacció de les necessitats bàsiques dels sectors de la població o zones més desfavorides de països en vies de desenvolupament.
c) Obtenir els objectius perseguits en un termini raonable i, en tot cas, no superior a dos exercicis pressupostaris posteriors al de l'atorgament de la subvenció.
d) Realitzar-se mitjançant un soci local en el país on es desenvolupi el projecte, ja sigui institucional o una entitat sense ànim de lucre.
e) Que quedi demostrada la viabilitat del projecte i, molt especialment, que les seves repercussions continuïn quan finalitzin els ajuts des de Catalunya.
f) Que no siguin incompatibles amb els objectius de desenvolupament del país i les comunitats afectades.
Són prioritaris els que formen part d'una acció multidisciplinària integrada de desenvolupament de la zona on es materialitzi l'ajut.
Criteris de valoració de les ONGD beneficiàries
a) La capacitat tècnica, logística i financera davant el projecte concret per al qual es demana la subvenció.
b) Els resultats d'altres projectes desenvolupats anteriorment per l'ONGD sol·licitant i en concret dels projectes subvencionats per la Generalitat de Catalunya.
c) La seva capacitat per desenvolupar eficaçment la cooperació amb les comunitats de base i institucions locals dels països on es vol desenvolupar el projecte.
d) L'experiència de l'ONGD amb el soci local escollit i el nombre de projectes desenvolupats en el país i/o sector concret.
e) Els projectes que hagin estat preparats i presentats conjuntament per dues o més ONGD, d'acord el que estableix l'article 12 d'aquesta disposició.
f) La seva adhesió a la Federació Catalana d'Organitzacions no Governamentals per al Desenvolupament, a la Federació Catalana d'ONG pels Drets Humans o a la Federació Catalana d'ONG per la Pau.
g) La seva adhesió a organitzacions internacionals relacionades amb la cooperació al desenvolupament i la seva relació amb organismes i institucions que actuen en aquest àmbit.
h) La participació de persones, béns i serveis de Catalunya en l'execució i el desenvolupament dels projectes.
i) El suport al procés de normalització lingüística de Catalunya en la fase de difusió dels projectes dins la societat catalana, d'acord amb el que estableix l'article 15.
5.1 Tenen prioritat els projectes de cooperació en els països en vies de desenvolupament que inclouen algun o alguns dels aspectes següents:
a) L'ajut a les persones i grups socials més necessitats dels països o zones en vies de desenvolupament que donin satisfacció directament a les seves necessitats bàsiques.
Es consideren necessitats bàsiques les relacionades amb els següents àmbits: l'alimentació, la salut (inclosa la potabilització, canalització, depuració d'aigües i clavegueram), l'educació bàsica i formació de recursos humans, l'habitatge (casa i centres d'acolliment), els serveis socials, les petites infrastructures econòmiques i productives que estimulin la producció, capacitació i organització social, així com la creació d'ocupació, proveïment d'energia, transports i comunicacions.
b) El suport a accions humanitàries que tenen com a objectiu donar cobertura a les necessitats bàsiques, especialment en els supòsits de països afectats per desastres naturals o conflictes socials greus.
c) La integració i participació dels beneficiaris en els projectes, així com l'estímul i el reforçament de la seva capacitat d'autodesenvolupament.
d) La promoció d'un creixement socioeconòmic sostenible que asseguri la integració del factor mediambiental en el projecte de desenvolupament.
e) El suport a projectes de desenvolupament d'institucions públiques o privades que contribueixin a la democratització i modernització de les institucions, sense que se'n pugui derivar una ingerència en els assumptes interns dels països.
5.2 Beneficiaris: es consideren actuacions d'interès preferent les que contribueixin a la potenciació de la plenitud dels drets de les dones, els infants i els joves, els de les comunitats indígenes, els refugiats i desplaçats i, en general, els sectors més vulnerables dintre de la seva comunitat social.
Es dóna prioritat als projectes de cooperació en països o zones d'Amèrica llatina, el Magrib i l'Àfrica subsahariana.
Projectes d'educació, formació i sensibilització
Requisits de les entitats beneficiàries
A més de les ONGD que preveu l'article 2.1 de les bases d'aquesta convocatòria, també poden presentar sol·licituds les entitats sense afany de lucre que compleixen els requisits següents:
a) Disposar de seu social o delegació amb establiment permanent a Catalunya, així com tenir presència activa en la societat catalana.
c) Acreditar quines són les finalitats per a les quals ha estat constituïda i les principals actuacions que du a terme, així com el fet que disposa a Catalunya dels mitjans suficients per garantir el compliment dels objectius que es proposa.
d) És condició indispensable per a l'atorgament de subvencions que l'entitat sol·licitant estigui al corrent de les obligacions recollides en els articles 21 i 22 pel que fa a les subvencions rebudes en exercicis anteriors.
Objectius dels projectes d'educació, formació i sensibilització
Els projectes d'educació, formació i sensibilització han de tenir algun o alguns dels objectius següents:
a) Impulsar en la societat catalana, especialment entre els joves, els valors de la cooperació al desenvolupament i de la solidaritat internacional, a fi que s'hi interessi, la conegui i actuï individualment i col·lectivament per ajudar les persones necessitades d'altres pobles a trobar les vies que condueixin a la millora de les seves condicions de vida i al desenvolupament democràtic, econòmic i social.
b) Fomentar la formació i la capacitació de voluntaris i professionals catalans per al treball especialitzat en l'àmbit de la cooperació internacional en el desenvolupament.
c) Promoure accions que tinguin com a objectiu la salvaguarda dels drets humans que recull la Declaració Universal dels Drets Humans de les Nacions Unides.
d) Fomentar el comerç just i solidari per afavorir unes relacions comercials equitatives i de qualitat amb els països en vies de desenvolupament.
e) Donar suport a les actuacions tendents a la condonació i la reducció del deute extern de determinats països del Tercer Món que els dificulta avançar cap el seu desenvolupament.
f) Els projectes emmarcats en l'any Internacional de la Cultura de la Pau i la no-Violència.
g) Impulsar, en general, la sensibilització i conscienciació de la societat catalana i de l'opinió pública en relació amb els problemes globals i particulars que fan referència a la cooperació al desenvolupament.
a) Els projectes s'han d'iniciar com a màxim dins els dos mesos següents a la data de lliurament de la primera transferència a l'entitat sol·licitant a Catalunya i s'haurà de comunicar fefaentment la data d'inici de l'activitat a la Direcció General de Relacions Exteriors.
b) Obtenir els objectius perseguits en un termini raonable i, en tot cas, no superior a dos exercicis pressupostaris posteriors al de l'atorgament de la subvenció.
Criteris de valoració de les entitats beneficiàries
a) La capacitat tècnica, logística i financera davant el projecte concret que es demana de subvencionar.
b) Els resultats d'altres projectes desenvolupats anteriorment per l'ONG i en concret dels projectes subvencionats per la Generalitat de Catalunya.
c) L'experiència i el nombre de projectes desenvolupats anteriorment respecte al projecte concret que es demana de subvencionar.
d) Els projectes que hagin estat preparats i presentats conjuntament per dues o més ONG, d'acord el que estableix l'article 12.
e) La seva adhesió a la Federació Catalana d'Organitzacions no Governamentals per al Desenvolupament, a la Federació Catalana d'ONG pels Drets Humans o a la Federació Catalana d'ONG per la Pau.
f) La seva adhesió a organitzacions internacionals relacionades en aquest àmbit.
g) El suport al procés de normalització lingüística de Catalunya en funció del tipus de projecte que es vol realitzar.
Disposicions comunes als projectes de cooperació al desenvolupament i als projectes d'educació, formació i sensibilització
Cada entitat pot presentar un màxim de dos projectes.
Les entitats que en exercicis anteriors hagin presentat projectes de caràcter plurianual i que vulguin continuar optant a la subvenció de la Generalitat han de ratificar l'import previst per a aquesta anualitat, actualitzant els finançaments rebuts per altres institucions i entitats.
En la fase de selecció dels projectes i un cop complerts tots els requisits que estableix la present convocatòria i les prioritats anteriorment regulades, també es consideren prioritaris, en igualtat de condicions, els projectes que hagin preparat i presentat conjuntament dues o més ONG, les quals també han de col·laborar i participar en la seva realització i execució efectiva.
En aquests supòsits cal que hi hagi una única ONG que actuï en qualitat de representant davant la Generalitat de Catalunya pel que fa a la signatura del conveni programa i en tot el que disposa l'article 18.
13.1 La subvenció no pot ser superior a 30.000.000 de pessetes (180.303,63 euros) per projecte, tret dels projectes de desenvolupament i sensibilització que presentin conjuntament diverses entitats.
13.2 El Departament de Governació i Relacions Institucionals subvenciona cada any fins a un màxim del 80% del projecte aprovat, mentre que el 20% restant ha de ser finançat per fons provinents de la mateixa entitat sol·licitant o altres organismes o institucions, ja siguin públics o privats, o provinents del soci local o institucions públiques o privades del país beneficiari.
En aquest sentit, en el desglossament del pressupost que es presenta ha de quedar detallat el finançament obtingut per altres fonts.
Així mateix, s'ha d'especificar a quina part del projecte va adreçada l'aportació de la Generalitat de Catalunya.
Qualsevol modificació d'algun d'aquests components del finançament cal que es comuniqui obligatòriament i immediatament a la Direcció General de Relacions Exteriors.
13.3 En el cas que l'import de la subvenció atorgada sigui inferior a la quantitat sol·licitada, l'entitat subvencionada ha de decidir si manté el pressupost inicial mitjançant altres finançaments o si reformula el projecte d'acord amb els fons disponibles.
En qualsevol dels casos, és obligatori que l'entitat presenti una proposta de reformulació dels pressupostos a la Direcció General de Relacions Exteriors en un termini, com a màxim, de dos mesos a partir de la data de signatura del conveni programa.
La reformulació dels pressupostos ha de contenir necessàriament indicació de les despeses previstes desglossades per partides i entitats finançadores.
13.4 L'import de les subvencions concedides en cap cas no pot ser de tal quantia que en concurrència amb altres subvencions o ajuts d'altres administracions públiques o institucions públiques o privades, internes o internacionals, superi el cost de l'activitat que vol desenvolupar l'entitat beneficiària.
En el cas que es produeixi aquest supòsit, l'entitat ha de reformular el projecte tenint en compte el nou import global que resulti de la suma de les subvencions concedides i comunicar-ho a la Direcció General de Relacions Exteriors immediatament que es produeixi la circumstància.
13.5 La no-notificació de la concurrència prevista en l'apartat anterior podrà ser causa de revocació de la subvenció atorgada.
En el cas de projectes plurianuals, cal que s'hi especifiquin els pressupostos de cada any i s'hi faci constar si el projecte ha rebut aportacions anteriors de la Generalitat, amb l'import concedit.
Cal tenir present que la sol·licitud de finançament presentada a la Generalitat afecta només l'exercici a què es refereix la present convocatòria.
Accions simultànies o posteriors al desenvolupament del projecte
15.1 Les entitats beneficiàries es comprometen a difondre, dins el marc geogràfic i social on actuen, la realització i les repercussions dels projectes en curs o realitzats com a instrument que impulsa o afavoreix la sensibilització, el coneixement i l'actuació individual i col·lectiva de la societat catalana en l'àmbit de la cooperació al desenvolupament.
15.2 Les entitats beneficiàries estan obligades a fer constar, en tota informació i publicitat que facin de les activitats subvencionades, que aquestes es realitzen amb el suport de la Generalitat de Catalunya, així com incloure el senyal de la Generalitat de Catalunya als elements informatius i publicitaris de caràcter escrit o audiovisual relacionats amb l'esmentada activitat.
L'entitat beneficiària haurà de lliurar a la Direcció General de Relacions Exteriors un exemplar de tot el material de promoció o difusió editat.
16.1 Les sol·licituds s'han de presentar, en model normalitzat, a la Direcció General de Relacions Exteriors en el termini establert en la convocatòria.
16.2 A la sol·licitud s'ha d'adjuntar la següent documentació:
a) Els estatuts de l'entitat i, si s'escau, les modificacions estatutàries posteriors, a la Direcció General de Relacions Exteriors.
b) Una memòria de la institució en la qual s'inclogui: un estat comptable i un balanç amb els ingressos i les despeses de l'exercici anterior, les fonts de finançament, una memòria d'activitats de l'exercici anterior, el nombre de socis o membres associats o col·laboradors, el nom dels seus directius i dels membres de la junta amb la data del seu nomenament, així com el nombre de persones que hi treballen, ja siguin alliberats o voluntaris.
c) Presentar la sol·licitud mitjançant un informe formulari que serà subministrat per la Direcció General de Relacions Exteriors (Palau de la Generalitat, pl. Sant Jaume, 4, 08002 Barcelona).
En aquest informe formulari l'entitat sol·licitant ha de fer constar, perquè es pugui portar a terme una correcta valoració del projecte, totes les dades següents:
Dades d'identificació de l'entitat responsable del projecte.
Objectius i resultats previstos.
Viabilitat i sostenibilitat del projecte.
Cost total del projecte: adjuntant-hi pressupost per conceptes amb desglossament de les despeses directes i indirectes, així com indicació de quines són les entitats finançadores.
En l'apartat referent a la Generalitat, solament es podran imputar com a despeses indirectes les que estan exclusivament lligades amb l'execució del projecte i, en tot cas, fins a un màxim del 10% sobre l'import de les despeses directes pressupostades per al projecte que es demana de subvencionar a la Generalitat de Catalunya.
Es considera despesa indirecta tota despesa relativa a la formulació, seguiment i control del projecte.
Pla de finançament: que ha de contenir la justificació dels finançaments i de les aportacions exteriors o locals.
En cas que hi hagi un pressupost original en divises, cal especificar el tipus de canvi aplicat en pessetes i euros, essent vàlid el de vigència durant el mes natural anterior a la publicació d'aquesta Ordre, amb un marge de fluctuació no superior al 5%.
Així mateix, es valorarà d'una manera positiva la presentació de justificants com factures proforma, pressupostos professionals o peritatges.
d) Previsió del seguiment, control i avaluació del projecte.
Finalment, per als projectes previstos en el capítol 2, cal adjuntar com a annex a aquest formulari un currículum del soci local en el qual consti el tipus d'entitat de què es tracta, el nombre de membres directament relacionats amb el projecte, els principals camps on desenvolupa la seva acció, així com les experiències anteriors conjuntes.
e) Si la sol·licitud de subvenció és superior a 1.000.000 de pessetes (6.010,12 euros), certificat acreditant que s'està al corrent d'obligacions tributàries i de la Seguretat Social i declaració de no tenir contret cap deute per cap concepte amb l'Administració de la Generalitat i les seves entitats autònomes.
16.3 El fet que no se segueixi el formulari que estableixen aquestes bases, així com l'absència injustificada de dades en qualsevol dels apartats del formulari i, especialment les referents a la ocultació d'ajuts i subvencions que les entitats puguin rebre d'altres administracions, pot ser motiu que no s'accepti el projecte.
16.4 La presentació de la sol·licitud significa la plena acceptació d'aquestes bases.
17.1 La resolució de les sol·licituds presentades correspon al conseller de Governació i Relacions Institucionals, a proposta del director general de Relacions Exteriors.
L'anàlisi i l'avaluació dels projectes presentats els realitza l'Àrea Extraeuropea i de Cooperació de la Direcció General de Relacions Exteriors, d'acord amb els requisits que s'estableixen.
17.2 La resolució de la convocatòria es publicarà al DOGC en el termini de tres mesos comptats a partir del moment de finalització del termini de presentació de les sol·licituds de subvenció.
En el cas que transcorri l'esmentat termini sense que hagi recaigut resolució expressa, s'ha d'entendre que la sol·licitud ha estat desestimada.
En el termini màxim d'un mes des de la publicació de la resolució de la convocatòria al DOGC se signarà un conveni programa entre l'entitat que rep la subvenció i el Departament de Governació i Relacions Institucionals, en què, entre altres aspectes, constaran: els drets i les obligacions d'ambdues parts, les modalitats de compliment dels projectes, el termini d'execució, la forma de pagament de la subvenció, la justificació de les despeses i la presentació dels informes periòdics i de la memòria final justificativa de l'aplicació de la subvenció i execució del programa.
La Direcció General de Relacions Exteriors es reserva el dret de revocar o suspendre totalment o parcial la subvenció concedida si es comprova que l'entitat subvencionada incompleix les obligacions establertes en aquestes bases, en el conveni programa, així com en la resta de normativa aplicable i, en especial, quan els ajuts es destinin a finalitats diferents d'aquelles per les quals es va concedir o quan l'entitat oculti dades referents a altres ajuts o subvencions que hagi pogut percebre d'altres institucions o entitats pel projecte subvencionat.
En aquests supòsits es podrà reclamar el reintegrament de les quantitats percebudes indegudament més els interessos legals corresponents, d'acord amb el procediment establert a la Llei 25/1998, de 31 de desembre, de mesures administratives, fiscals i d'adaptació a l'euro.
20.1 El pagament de les subvencions atorgades es realitzarà en dos terminis.
S'abonarà una bestreta del 60% de l'import total de la subvenció concedida dins el termini d'un mes a comptar des de la signatura del conveni programa.
El pagament del segon termini es farà una vegada justificat el 30% del total de la subvenció atorgada, mitjançant la presentació de l'informe que preveu l'article 21.a).
Donades les característiques específiques de les entitats i dels projectes objecte d'aquesta convocatòria no se sol·licitaran ni avals ni garanties.
20.2 Els interessos eventualment generats per les subvencions rebudes fins al moment de la despesa han de reinvertir-se en els respectius projectes aprovats, essent obligatòria la presentació d'una proposta de destinació d'aquests recursos a la Direcció General de Relacions Exteriors a fi que aquesta hi doni el seu consentiment exprés.
Les entitats que hagin rebut una subvenció estan obligades a:
a) Presentar a la Direcció General de Relacions Exteriors els informes necessaris per al seguiment de l'execució del projecte i en particular, a fi de procedir al lliurament del segon pagament de la subvenció, han de presentar un informe, abans del 28 de setembre de 2001, amb el següent contingut:
Un informe sobre l'activitat realitzada especificant els objectius assolits fins al moment de presentació de la memòria, així com, si s'escau, la readequació del cronograma.
Un informe econòmic que ha de contenir el quadre de despeses que s'imputen a la Generalitat amb les corresponents factures relacionades, així com el detall del finançament obtingut per altres fonts, especificant en tot cas el tipus de canvi aplicat en pessetes i euros.
Document que acrediti la transferència de fons al soci local.
Es valorarà de manera positiva la presentació de material gràfic o audiovisual que complementi la informació presentada.
b) Comunicar, mitjançant la presentació d'un informe escrit, qualsevol eventualitat que alteri o dificulti el desenvolupament del projecte subvencionat, en particular si se'n poden derivar retards en l'execució o si poden afectar el cost total del projecte.
Aquest informe s'ha de presentar amb immediatesa a la Direcció General de Relacions Exteriors, amb justificació de les causes que l'originen.
c) Sol·licitar autorització prèvia i expressa a la Direcció General de Relacions Exteriors per realitzar qualsevol modificació substancial del projecte subvencionat.
Les sol·licituds de modificació substancials han d'estar motivades, cal que es formulin immediatament que apareguin les circumstàncies que les justifiquin i s'hi han d'especificar les repercussions pressupostàries que impliquen.
Finalització del programa i memòria final
22.1 Els projectes subvencionats han de finalitzar dins el termini previst.
Els possibles retards en la seva execució han de ser justificats amb immediatesa davant la Direcció General de Relacions Exteriors, d'acord el que disposa l'article 21.b) d'aquestes bases.
Si en qualsevol moment la Direcció General de Relacions Exteriors estima injustificats o excessivament llargs aquests retards, i d'acord amb el que estableixen els articles 3.c) i 9.b), pot donar per conclòs el projecte i exigir l'informe final i la devolució dels fons no aplicats de la subvenció.
22.2 L'entitat beneficiària ha de presentar, dins el termini de tres mesos a comptar des de la data de finalització del projecte, una memòria final justificativa que contindrà:
a) Un informe complet i detallat del projecte executat.
b) Un informe econòmic que ha de contenir un balanç final amb desglossament de les despeses imputades a la Generalitat, així com indicació de les aportacions rebudes per altres entitats o institucions finançadores.
L'esmentat informe ha de contenir les corresponents factures relacionades, tant de les despeses directes com de les indirectes, corresponents a la subvenció de la Generalitat de Catalunya, especificant en tot cas el tipus de canvi aplicat en pessetes i euros.
c) Documents que acreditin la transferència de fons al soci local.
d) Un informe dels resultats pràctics assolits, al qual cal adjuntar un document del soci local en què es reflecteixi la repercussió del projecte subvencionat.
Es valora de manera positiva la presentació de material gràfic o audiovisual que complementi la informació presentada sens perjudici de l'obligatorietat de trametre aquella informació que s'estableix a l'article 15.2.
22.3 Si de la memòria final a la qual fa referència l'apartat anterior es desprèn que el cost total definitiu del projecte és més reduït en relació amb l'import inicialment previst, la Direcció General de Relacions Exteriors pot procedir bé a la disminució de la subvenció atorgada en la part proporcional a la reducció del cost total del projecte, o bé decidir, d'acord amb l'entitat sol·licitant, la destinació d'aquests fons sobrants a una acció que ampliï o complementi l'objecte principal del projecte subvencionat.
23.1 El control del compliment de la destinació de les subvencions l'efectuen els òrgans competents d'acord amb el procediment que estableix l'article 71 del Decret legislatiu 9/1994, de 13 de juliol, pel qual s'aprova el text refós de la Llei de finances públiques de Catalunya, i la Llei 25/1998, de 31 de desembre, de mesures administratives, fiscals i d'adaptació a l'euro.
23.2 El seguiment de la realització i gestió d'un projecte podrà ser examinat en qualsevol moment pels responsables de la Generalitat de Catalunya o per les entitats i persones que aquesta designi.
23.3 Per a cada projecte subvencionat, l'entitat subvencionada ha d'establir un sistema de comptabilitat separada que reflecteixi l'import dels ingressos i les despeses així com la seva descripció i dates respectives.
Els comprovants originals dels ingressos i despeses han de ser a disposició dels responsables del control per part de la Generalitat, quan aquesta ho sol·liciti.
23.4 Tots els béns mobles i immobles adquirits amb la contribució de la Generalitat de Catalunya passen a ser propietat dels destinataris últims de la subvenció o del soci local que presta els serveis inclosos en el projecte.
En cas d'una eventual dissolució de l'entitat propietària dels béns anteriorment esmentats, aquest fet s'ha de comunicar prèviament a la Direcció General de Relacions Exteriors, a fi de garantir, de mutu acord entre les parts implicades, que aquests béns reverteixin en favor de persones o entitats sense ànim de lucre que tinguin com a finalitat la realització d'accions en l'àmbit de la solidaritat i la cooperació al desenvolupament.
En el cas que la documentació i informació esmentada en la present Ordre no estigui completa o calgui qualsevol aclariment, la Direcció General de Relacions Exteriors pot requerir, en qualsevol moment, l'entitat subvencionada per tal que en el termini màxim de 10 dies hàbils des de la notificació n'esmeni les errades i la completi.
Aquest termini es pot ampliar, amb la sol·licitud prèvia de la part interessada, en casos excepcionals i degudament justificats.